Tisztelt Közönség! Kedves Alkotók!

Szeretettel és barátsággal köszöntök mindenkit a Magyar Kultúra Napján Sebestyénné Győrfi Anna Gránátalma és Mesterremek-díjas népi iparművész kiállításának megnyitóján, ahol hagyományos tárgyi kultúránk átörökített értékeiből láthatunk bemutatót.

Az itt kiállított tárgyak szűrrátétes technikával, hagyományos eljárással készültek, melyek őrzik a több évszázaddal ezelőtt őseink által viselt ruhadarab, a szűr, a cifraszűr motívumvilágát.

Talán nem haszontalan, ha néhány mondatban szólok magáról a szűrről, mégpedig Győrfi István néprajztudósnak a cifraszűrről írt csodálatos műve alapján, ami már az interneten is olvasható teljes terjedelmében.

A szűrt a legmagyarabb ruhadarabnak tekintik, mert az ország határain nem terjedt túl. Az előállító mesterek, a szűrszabók olyan magyar em­berek voltak, akik nem jártak külföldi vándorúton, ízlésükre, művészetükre idegen nem hatott.

Azt a gyönyörű ornamentikát, mely a XIX. század második felében elterjedt a szűrön, magyar kéz, magyar ízlés teremtette.

A cifraszűrnek három nagy központja volt Magyarországon: Debrecen, Nagyvárad és Veszprém.

Ezekből fejlődtek ki a századok folyamán a kisebb szűrszabó központok, mint pl. közelünkben Derecske vagy Berettyóújfalu is.

A szűr rendkívül egyszerű és ősi szabású paraszti ruhadarab, amely szűrposztóból készül. (Szűr több jelentése is van = szőr, illetve maga a ruhadarab.)

A szűrposztó vagy abaposztó, daróc készítője, a szűrtakács, más néven csapó, aki ősrégi magyar mester, a gubacsapóval együtt.

A legelső magyar csapócéh Debrecenben jött létre 1395-ben. Századokon át Debrecen látta el az egész Alföldet végszűrrel.

A szűr tizenegy darabból áll s minden darabja téglalap alakú. Gyalogjáró embernek, lovasnak egyformán alkalmas.

Dísze: a rávarrott, színes posztó és a gyapjúhímzés.

*A rátét (az applikálás), vagyis egy más színű díszítő anyag folt­szerű* alkalmazása igen ősi technika, mely a szűrön megelőzte a hímzést.

A szűröknek sok fajtája, változata jött létre az évszázadok során.

A varrógéppel applikált posztó­virágos szűr Bihar vármegye területén született 1870 táján s innen terjedt el.

Kedves Közönség!

Napjainkban rátétes szűrrel vagy szűrrátétes tárgyak készítésével már csak néhányan foglalkoznak. Vidékünkön a régi szűrközpontok közül ma Debrecenben, Derecskén, továbbá Sárándon és Komádiban is találkozhatunk szűrrátétes alkotókkal.

Most feltétlenül idekívánkozik, hogy megemlékezzünk a debreceni szűrrátét készítés közelmúltban elhunyt nagy mesteréről, Szidor Jánosné Katiról, aki élete során sokakkal ismertette és szerettette meg mestersége tudományát. Aki onnan fentről, a felhők közül most biztosan elégedetten nézi egykori tanítványa, Sebestyénné Győrfi Anna kiállítását.

Anna ugyanis 1983-ban ismerkedett meg a szűrrátét díszítési technikájával a Debreceni Háziipari Szövetkezetben, ahol mestere ifj. Szidor Jánosné szűrrátét-készítő népi iparművész volt. Az ott töltött 15 év alatt sok terítő, futó, párna került ki a keze alól, miközben jelentős technikai tudásra tett szert.

Sajnos a háziipari szövetkezetek többsége, így a debreceni is az egyre kisebb kereslet miatt megszűnt.

Ezért Sebestyénné Győrfi Anna 1998-ban úgy döntött, hogy nem hagyja veszni

a másfél évtized alatt megszerzett gyakorlati tudását és nem hagyja, hogy kihaljon a hajdúsági szűrrátét-készítés.

Viseleteket kezdett tervezni puha gyapjúszövetre, felismerve, hogy a hölgyek már nem szívesen hordanának durva posztót. A kabátokat a Népi Iparművészeti Tanács bíráló bizottsága elé vitte, akik valamennyit „A” kategóriásnak minősítették. Ez a siker megerősítette őt, hogy jó úton halad és erőt adott neki ahhoz, hogy 1998 decemberében megalapítsa a saját vállalkozását, melyben jelenleg is a maga tervezte és készítette, zsűrizett népművészeti termékeit forgalmazza, eljuttatva azokat a világ számos tájára.

Ahogy itt a kiállításon is megfigyelhető, ma is úgy tervezi terítőit, párnáit, mellényeit, viseleteit, ajándéktárgyait, hogy azok megőrizzék a cifraszűröket díszítő posztórátét díszítési technikáját.

Szűrrátétes díszítményei az évszázadokkal ezelőtti motívumokra épülnek: vagyis jelen van rajtuk a rózsa, a szegfű, a tulipán, a margaréta és egyéb stilizált virágok. A hagyományos piros, fekete, fehér színeken túl párnáin, ajándéktárgyain - a mai kor igényeinek megfelelően – több más színt is alkalmaz.

Szűrrátétes viseleteire általában fekete gyapjúszövetre fekete, nyersre nyers rátétet varr, mellyel eleganciát is kölcsönöz darabjainak. Zsinóros kabátjait, pelerinjeit is főként fekete színben készíti, hajdúsági zsinórozással.

Kedves kiállítás látogató közönség!

Ahogy az eddigiekből is érzékelhető, egy olyan alkotóval ismerkedhetnek meg, aki már több mint 30 éve folytatja a szűrrátét készítést, aki meg is tud élni e tevékenységéből. Ez nagy dolog, hiszen a mai világban csak kevesek képesek erre.

Ugyanakkor Sebestyénné Győrfi Anna rendszeresen részt vesz népművészeti és kézműves fesztiválokon, konferenciákon, népviseleti divatbemutatókon, illetve pályázatokon, ahol már számos sikert ért el. Így pl. 2002-ben Mesterremek-díjban, 2005-ben Gránátalma-díjban részesült. 2010-ben és 2015-ben pedig az Országos Népművészeti Kiállításon Aranyoklevelet kapott munkáiért.

Többször díjazták alkotásait a „Kitesszük a szűrét!” Országos pályázaton és rendelkezik a Hortobágyi Nemzeti Termék védjeggyel is.

2006-ban, éppen 10 éve kapta meg a Népi Iparművész címet.

1998 óta a Hajdú-Bihar Megyei Népművészeti Egyesületnek, 2012 óta pedig a Tímárház alkotói közösségének a tagja.

Munkái már számtalan csoportos országos és regionális kiállításon szerepeltek. Így pl. az Iparművészeti Múzeumban, a Nemzeti Galériában, a Néprajzi Múzeumban, a Hagyományok Házában, illetve az ország sok más településén.

Anna nem kényezteti el a debreceni közönséget egyéni kiállításaival, hiszen legutóbb 2008-ban a DMK Józsai Közösségi Házában mutatta be önálló kiállításon zsűrizett alkotásait. Ezért is volt már időszerű ez a bemutató, melyen egy keresztmetszetet láthatunk eddigi munkáiból.

Köszönet Sebestyénné Győrfi Anna népi iparművésznek, hogy évtizedek óta műveli a szűrrátét készítést, amivel hozzájárul e ritka mesterség fennmaradá-sához és azért, hogy most itt gyönyörködhetünk színes posztóvirágaiban.

Sok örömöt és töretlen alkotókedvet kívánok neki újabb alkotások létrehozásához.

Köszönet Mátrai Nagy Andreának, hogy e kiállítást ilyen szépen megrendezte.

A kedves közönségnek pedig azt kívánom, hogy e kiállítás végignézése adjon mindenkinek maradandó, kellemes élményt.

Megragadva az alkalmat, felhívom még szíves figyelmüket a mellettünk lévő kisgalériában látható meglepetés kiállításra, ahol Boros Ferenc fafaragó népi iparművésztől most nemcsak a tőle megszokott míves fafaragásokat láthatjuk, hanem egy új műfajban is bemutatkozik. Az általa készített festett ikonokat tekinthetik meg. Példaértékű a vállalkozása. Szeretettel köszöntöm a mestert és gratulálok neki.

Köszönöm szíves figyelmüket.